Fase 2 vir die naweek voorspelArgieffoto bloot ter illustrasie. (Foto: Christopher Bill/Unsplash) Eskom sal in die komende naweek fase 2- en fase 3-beurtkrag afwisselend instel. Die kragvoorsiener het Donderdagoggend aangekondig dat fase 3-beurtkrag van Donderdag tot Vrydag om 05:00 van toepassing sal wees, waarna dit weer van 16:00 Vrydag tot 05:00 Saterdag toegepas word. Fase 2-beurtkrag sal dan na verwagting die res van die naweek voortduur. “Die kragnetwerk is onder groot druk nadat vyf opwekkingseenhede oornag onklaar geraak het,” sê Eskom in ŉ verklaring. “Sedert vanoggend is ŉ opwekkingseenheid elk by die Arnot- en Kriel-kragstasie weer herstel, terwyl twee opwekkingseenhede by die Kendal- en een by die Kusile-kragstasie weer van lyn af geneem is vir herstelwerk.” In dié stadium is 5 146 MW weens beplande instandhoudingswerk nie beskikbaar nie en nog 16 434 MW is weens onbeplande instandhoudingswerk nie beskikbaar nie. Eskom sê hy sal Sondag verdere inligting oor die beurtkragskedule bekend maak, of vroeër indien enige beduidende veranderings in die stelsel plaasvind.